51. schôdza NR SR - 7.deň - B. popoludní
Dátum: 2021-12-02
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

147. Pán kolega, chcem vás upozorniť, nazvať politickú stranu prasačou farmou je hrubé svinstvo a drzosť. Poprosím vás, aby ste v budúcnosti upustili od takýchto invektív. Ďakujem pekne a budeme pokračovať. (Potlesk.) Vyhlasujem rozpravu za skončenú. Chce k rozprave zaujať stanovisko navrhovateľ? Prosím vás pekne, ukľudnime sa! Dobre, pán kolega?! Chce k rozprave zaujať stanovisko navrhovateľ? Nepočujem. (Reakcia navrhovateľa.) Nie dobre. Žiada si záverečné slovo spoločný spravodajca? Nie, ďakujem. Pýtam sa, pán spoločný spravodajca, či môžeme pristúpiť k hlasovaniu. Áno, pristúpime k hlasovaniu. Prosím spoločného spravodajcu z výboru pre obranu a bezpečnosť, poslanca Marcela Mihalika, aby hlasovanie uvádzal. Mihalik, Marcel, poslanec NR SR 148. Ďakujem za slovo. Vážený pán predseda, po opätovnom otvorení rozpravy spolu v rozprave vystúpili traja páni poslanci. Pán poslanec Peter Krupa, pán poslanec Miroslav Suja a pán poslanec György Gyimesi. Pán poslanec Peter Krupa v rozprave navrhol podľa § 73 ods. 3 písm. b), čo je postup pre prvé čítanie, aby Národná rada Slovenskej republiky nepokračovala v rokovaní o tomto návrhu. Avšak o tomto návrhu, o tomto jeho návrhu nebudeme hlasovať, keďže sme už v druhom čítaní. V rozprave boli podané dva pozmeňujúce a doplňujúce návrhy poslancom Gyimesim. Keďže pri prvom pozmeňovacom návrhu vzali späť poslanci svoje podpisy a chýba potrebný počet poslancov, nie je možné o ňom hlasovať. Druhý pozmeňovací návrh poslanca Gyimesiho bol podaný v rámci dnešnej rozpravy, dajte preto, prosím, hlasovať najprv o skrátení lehoty podľa § 83 ods. 4 rokovacieho poriadku. Kollár Boris, predseda NR SR 149. Prosím, prezentujme sa a hlasujeme o tomto návrhu skrátenia lehoty. (Hlasovanie.) Prítomných 145 poslancov, za 93, proti 10, zdržalo sa 42. Uvedený návrh sme schválili, skrátili sme lehotu. Nech sa páči. Mihalik, Marcel, poslanec NR SR 150. Teraz budeme hlasovať o bodoch 1 až 25 zo spoločnej správy spoločne s odporúčaním gestorského výboru schváliť. Kollár Boris, predseda NR SR 151. Prosím, prezentujme sa a hlasujeme. (Hlasovanie.) Prítomných 145 poslancov, za 88, proti 14, zdržalo sa 42, nehlasoval jeden. Uvedený návrh sme schválili. Mihalik, Marcel, poslanec NR SR 152. Dajte teraz, prosím, hlasovať o pozmeňujúcom návrhu pána poslanca Györgyho Gyimesiho. Kollár Boris, predseda NR SR 153. Prosím, prezentujme sa a hlasujeme o pozmeňujúcom návrhu pána poslanca Gyimesiho. (Hlasovanie.) Prítomných 145 poslancov, za 90, proti 14, zdržalo sa 38, nehlasovali 3. Uvedený návrh sme schválili. Mihalik, Marcel, poslanec NR SR 154. Pán predseda, keďže sme hlasovali o bodoch zo spoločnej správy, ako aj o pozmeňujúcom a doplňujúcom návrhu, dajte teraz, prosím, hlasovať o tom, že prerokovaný návrh zákona prerokujeme v treťom čítaní ihneď. Kollár Boris, predseda NR SR 155. Prosím, prezentujme sa a hlasujeme. (Hlasovanie.) Prítomných 145 poslancov, za 89, proti 14, zdržalo sa 42 poslancov. Uvedený návrh sme schválili. Mihalik, Marcel, poslanec NR SR 156. Pán predseda, sme v treťom čítaní, otvorte, prosím, rozpravu. Kollár Boris, predseda NR SR 157. Otváram rozpravu v rámci tretieho čítania . Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu zákona ako celku. Pán spoločný spravodajca, prosím, uveďte odporúčanie gestorského výboru. Mihalik, Marcel, poslanec NR SR 158. Pán predseda, dajte hlasovať o návrhu zákona ako o celku s odporúčaním gestorského výboru schváliť v znení schválených pozmeňujúcich a doplňujúcich návrhov. Kollár Boris, predseda NR SR 159. Prosím, prezentujme sa a hlasujeme. (Hlasovanie.) Prítomných 144 poslancov, za 90, proti 14, zdržalo sa 40. Konštatujem, že sme schválili vládny návrh novely zákona č. 190/2003 Z. z. o strelných zbraniach a strelive. S procedurálnym návrhom vystúpi teraz pán poslanec Fico, nech sa páči, máte slovo.